Martin Henriksen (DF), 2008-05-16:
Nu mener vi, at der er retssikkerhed på området i forvejen.
Sådan er det.
Jeg har forholdt mig til det konkrete forslag, og jeg har også forsøgt at se det i en større sammenhæng, og hvis man kan gøre begge dele, så synes jeg, at man skal gøre begge dele.
Meget af det, som man ønsker fra forslagsstillernes side, f.eks. at der skal være klagemuligheder osv., er der jo i dag, og hvis vi så skal til at ændre det system, der er i dag, og oprette et nyt system, så er det da noget administrativt bøvl.
Det er min opfattelse, at det fungerer udmærket i dag, og hvorfor skal vi så ikke holde fast i det?
Vi synes fra Dansk Folkepartis side, at langt det meste af det her forslag er unødvendigt, og at der ikke er behov for at gennemføre det.
Jeg synes, at det er værd at bemærke, at der allerede i dag er mulighed for at klage til integrationsministeren.
Jeg synes også, at det er værd at bemærke - som ministeren formentlig også sagde - at der jo er igangsat et udbud om en undersøgelse af familiesammenføringsreglerne.
Hovedsigtet med undersøgelsen er at kortlægge, om de ændrede familiesammenføringsregler fra og med juli 2002 har haft betydning for udviklingen i nydanskernes pardannelsesmønster - som det så hedder på embedsmandssprog - og i givet fald hvilken, så der sker da nogle ting på området.
Jeg synes som sagt ikke, at der er behov for at gennemføre det her forslag på nogen måde.
Jeg synes også, som jeg også sagde i mit spørgsmål til den socialdemokratiske ordfører, at det er bemærkelsesværdigt, at Socialdemokraterne endnu en gang hægter sig for en vogn, som er drevet af de partier, som ønsker at lave lempelser i udlændingepolitikken.
Det synes jeg er bemærkelsesværdigt.
Jeg synes også, at det er bemærkelsesværdigt, at man lader sig blive en del af det spil, som er ført an af Det Radikale Venstre.
Det synes jeg er ærgerligt, for det skaber jo tvivl om, hvorvidt der overhovedet er et bredt flertal i Folketinget bag den stramme udlændingepolitik, og det skal jeg beklage.
Så vil jeg også sige om den sidste del af beslutningsforslaget, som handler om en præcisering af EU-regler, at det er muligt, at der er behov for, at man laver en sådan præcisering, men at der er noget her, som er fuldstændig galt.
For hvorfor kan EU overhovedet blande sig på det her område?
Det ved jeg godt der er mange fine tekniske forklaringer på hvorfor EU kan, på trods af at vi har et retsforbehold.
Selv om man måske kan mene, at retsforbeholdet ikke lige hører til den her diskussion, mener jeg altså, at det alligevel gør det, fordi regeringen og nogle partier i Folketinget altså har skabt det indtryk i befolkningen, at udlændingepolitikken er et nationalt anliggende og kan bestemmes af Folketinget alene.
Og det kan den jo ikke, det kan vi jo se med de ting, som vi desværre ved i dag.
Derfor skal vi ikke have en diskussion om, hvordan man skal afskaffe eller indskrænke retsforbeholdet, når vi taler om udlændingepolitik, men om, hvordan man kan udvide det, sådan at de partier, der rent faktisk siger, at det er et nationalt anliggende, også tør sige til EU, at det er et nationalt anliggende.
Så jeg synes da, at de partier, der har den holdning, at udlændingepolitikken skal være et nationalt anliggende, burde rette henvendelse til de rette instanser i EU med integrationsministeren i spidsen - og hvis det virkelig betyder noget for regeringen, kunne det jo være med statsministeren i spidsen - og klart meddele, at det her er et nationalt anliggende, og at vi selvfølgelig forventer, at det er Folketinget, der håndterer spørgsmål om udlændingepolitikken i Danmark.
Dette skal være bemærkningerne.
Vi kan som udgangspunkt ikke støtte beslutningsforslaget.
Det har jeg sådan set lige svaret på.
Jeg synes, man skal se tingene i en større sammenhæng.
Vi skal jo ikke særlig mange minutter tilbage, før vi havde et andet forslag fra De Radikale, som blev bakket op bl.a. af SF, og som jo var et meget klart forsøg på at lempe den udlændingepolitik, vi har i dag.
Jeg konstaterer bare, at de partier, som ønsker at lempe den danske udlændingepolitik, har forskellige indgangsvinkler til at gøre det og forskellige måder at angribe den problemstilling på, og det er jo fint nok, det er sådan, man driver politik.
Det gør vi jo alle sammen, når vi gerne vil angribe en problemstilling.
Men det her forslag vil ikke i sig selv betyde flere lempelser.
Der er jo en del af forslaget, som beskriver de EU-regler, som er på området som nogle lige pludselig har fundet ud af er på området - og det kan godt betyde en lempelse af politikken, men det vil så være EU, der er skyld i den lempelse, og ikke det her beslutningsforslag i sig selv.
Men de øvrige dele af beslutningsforslaget mener vi vil medføre noget administrativt bøvl, og hvis vi kan undgå det, så er der jo ingen grund til at vedtage forslaget.